정조 0년
丙申九月十五日辰時。上御興政堂。大臣備局堂上。引見入侍時。左議政金尙喆。右議政鄭存謙。仁陽君李景祜。漢城判尹具善復。行工曹判書朴宗德。行兵曹判書洪樂性。行戶曹判書鄭弘淳。行司直徐命善。行吏曹判書李重祜。右參贊尹東暹。禮曹判書鄭尙淳。刑曹判書李福源。戶曹參判張志恒。行副司直尹得養。行副護軍李柱國。行副護軍李漢膺。禮曹參判沈履之。江華留守李瀰。行副司直金魯鎭。吏曹參判徐浩修。開城留守徐有慶。大司憲徐有隣。掌令具修溫。校理李在學。左承旨鄭民始。假注書徐龍輔。事變假注書宋俊載。記注官金鳳顯。記事官卜台鎭。以次進伏訖。尙喆曰。夜間。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮患候今則。何如。上曰。水剌全未進服。㦖㦖。上曰。奉朝賀如不出去。入侍。俊載承命而出。與奉朝賀金致仁進伏。致仁曰。日間。聖體。若何。上曰。一樣。致仁曰。寢睡。水剌之節。何如。上曰。一樣。致仁曰。王大妃殿氣候。何如。上曰。一樣。致仁曰。惠慶宮患候。今則有差勝之道耶。上曰。尙無便動矣。致仁曰。屢日未差。下情不勝焦㦖矣。上曰。㦖事。致仁曰。臣於春間奉命時。已陳下情。故今於復命之日。敢爲陳請矣。幸蒙俯燭。更賜先朝所賜之號。臣之惶隕感激。尙何盡達。從今以後。沒身安分矣。上曰。如卿元老大臣。可惜捨之。而但此是先朝旣許之命。且春間奉命之時。有所酬酢。故特許所請。使卿爲一時調養之地矣。致仁曰。獲蒙天恩。如是鄭重。感泣之至。不知所達矣。命致仁先退。尙喆曰。今番謝恩使。勢難先送於冬至使行之前。其將竝付於節使。使號改定。以進賀謝思兼冬至使之意。分付。何如。上曰。依爲之。出擧條尙喆曰。今番使行賞典中。淸學譯官兩人。俱入加資之中。而淸譯別遞兒玄啓楨。以當初漢譯換差之人。不當混被恩典。故敢達矣。上曰。還收。可也。出擧條尙喆曰。諸道舊還。每年酌定石數。自廟堂有所知委矣。今年農形。東北兩西。俱未免失稔。不可無闊狹。一依昨年所定十萬石之數。隨其舊還之多寡。穡事之得失。參酌分排。何如。上曰。依爲之。出擧條尙喆曰。此平安監司徐命膺狀啓也。熙川等八邑。置之尤甚。雲山等十四邑。置之之次。三和等二十邑置之稍實。分等依所請施行。昨年賑餘穀八千石。戶曹請得稅米還錄中二千三十石。以此爲明春尤甚邑設賑之資爲請矣。此非新般請得。不過昨年賑穀之餘在者。雖餘還錄稅米。而竝計之。不過壹萬石零。依所請劃給。以爲來頭接濟之需。還穀中小米。尤甚邑三分一。之次邑四分一。以相當精實穀。特許代捧。待明秋使之還作本色。舊還之難捧。誠如道臣所論。而亦難全數停捧。廟堂分排之際。可以參量減數。推奴徵債。限明秋防塞事。亦依狀請許施。何如。上曰。依爲之。出擧條尙喆曰。此忠淸監司徐有臣狀啓也。今年牙兵城操。何以爲之。行操後。犒饋賞格米四百二十餘石。亦爲區劃事。請令廟堂。稟處矣。道內陸操旣已設行。此時城操。勢難竝擧。今秋姑令停止。城操旣停之後。犒賞一節。初無可論。以次分付。何如。上曰。依爲之。出擧條。尙喆曰。此前北兵使柳鎭夏狀啓也。以鏡城府軍餉虛錄事。論罪時判官李有白。此後餉穀。依他兵水營全當糶糴之例。屬之本營。專一檢飭事。請令廟堂。稟處矣。鏡城旣是營下本官。而營下本官之餉穀糶糴。兵水使之主管分留。旣是他道通行之規。則本營之當初專屬本官。雖未知委折之如何。今此帥臣所請如此。自營門句管之後。苟或生事於餉穀。則凡有罪責。帥臣自可當之。惕念擧行之道。必勝於守令典守之時。依請許施。責其實效。何如。上曰。將臣之意。何如。善復曰。各道營下軍餉。兵水營主管。果如狀啓。而鏡城之本官斂散。似是邑殘而然矣。旣有弊端。移屬兵營。則糶糴之事。典守之道。似勝於前矣。志恒曰。軍餉屬之兵營。則自當任之軍官矣。判官軍官。俱是師臣屬佐。則帥臣照管。判官擧行。事面當然。然至有此弊。若使軍官糶糴。帥臣典守。則似無那移虛錄之弊矣。上曰。依爲之。出擧條上曰。備堂有可還差者乎。尙喆曰。備堂事。適因俯詢。敢此仰達矣。其中當爲還差者。或在罷職中。而亦有當差未差者。刑曹判書李福源。行副司直趙㻐。竝差下。至於有司之任。亦有多窠。鄭尙淳趙㻐。使之仍察。何如。上曰。依爲之。出擧條尙喆曰。北路民事。實多可悶。而新除鏡城判官金樂洙。聞有實病。姑無遠赴之路云。今姑改差。其代不拘常格。使之極擇差送。何如。上曰。依爲之。出擧條樂性曰。慶尙兵使李長爀除拜已久。而曰。有私義。尙不辭陛。申飭下送。何如。上曰。罷職。可也。出擧條尙淳曰。懿昭廟移奉吉日。令日官推擇。則今三十日未時爲吉云。以此日擧行。何如。上曰。依爲之。出擧條命善曰。守禦軍兵之在楊州者。不但爲標下之親率而已。且捧番錢需用於支放。故爲念其身役之疊徵也。本官煙戶雜役。許令勿侵。已至五十餘年之久。而今春因察民隱御史書啓。混請出役矣。幾年蠲減之餘。猝然責之以無前之疊役。則疲殘軍卒。實有難保之慮。在本廳關係非細。且是他軍門所無之例。故已與大臣。有所相議。下詢稟處。何如。上曰。大臣之意。何如。尙喆曰。旣納番錢於本廳。又徵雜役於本官。則乃是疊役。誠偏苦矣。今春御史所論。不過爲本州地。而許多年蠲減之役。今難創開。本州之役。依舊例除減。似得宜矣。上曰。右相之意。亦然乎。存謙曰。臣意。亦然矣。上曰。依爲之。出擧條。命書傳敎曰。旣是京軍門事。則該道。何以知之。況此等無賴豪强。偸竊國用之類。身爲司寇之長。反有倒戈之嫌。大失職責。前刑曹判書李溎。爲先罷職不敍。有隣修溫謙彬在學所啓。和緩與厚謙。聲討已盡。其窮匈極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。又所啓。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。請豐川府付處罪人韓翼謩遠竄。上曰。不允。又所啓。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讎。眞與麟謙恒簡輩。腸肚相連。打成一團。其居相職也。荐剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。直是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施輿情之憤鬱。去而愈激。況相福。本以洪家之人。與此三賊。凶謀祕計。無不參涉。則到今罪名。只於付處薄勘而止。則豈可曰。國有法乎。請平海郡付處罪人金相福。爲先遠竄。上曰。不允。以上出擧條有隣修溫謙彬所啓。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容小緩。請巨濟府荐棘罪人尹養厚。亟令王府。拿鞫嚴問。快正王法。上曰。不允。又所啓。今番獄事。商輅善海之書札中。匈言悖說。實是亘古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。又所啓。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。又所啓尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。上曰。不允。又所啓洪樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府。拿鞫嚴問。上曰。亟停勿煩。又所啓。嘻噫痛矣。龜柱之罪。可勝誅哉。顧其地處何。如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫惥乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。德師一和。旣以此伏法。則獨於龜柱。豈可以戚屬。有所容貸乎。洞諭昭著。輿憤咸激。請黑山島定配罪人金龜柱。依律處斷。上曰。不允。以上出擧條有隣修溫所啓。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又所啓。洪述海所犯貪贓之外。其在京之時。趾海纘海相簡。綢繆密謀之情跡。必無不知之理。請鏡城府定配罪人洪述海。拿鞫嚴問得情。上曰。不允。又所啓。洪龍漢。以麟漢之弟。諂事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦穀之下。請副司直洪龍漢遠地定配。上曰。不允。又所啓。國朝用人。惟有科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。上曰。不允。又所啓。爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上好生之德意。而論以鞫體。決不可放逐而止。請放逐罪人安大濟。更令王府。拿鞫得情。上曰。不允。又所啓。今番應元父子之凶疏逆腸。實是亘萬古所未有之劇賊。而原其凶疏。專由於權正忱之日記。雖未知辭語之如何。而其弟正欽。乃敢傳示道顯於其兄旣故之後。致有此叵測不道之疏。況其酬酢和應之說。旣發於親問之下。則其在鞫體。宜卽嚴覈得情。請權正欽。卽令王府拿鞫嚴問。上曰。不允。又所啓。若淵之於應元父子之凶疏。首尾同情之狀。綻露賊招。而終始抵賴。未施當律。揆以王章。失之太寬。請朔州府定配罪人若淵。更令王府。拿鞫得情。上曰。不允。又所啓。李克生前後罪惡。已悉於憲臣之啓。道臣之狀。而其所犯贓。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也。明矣。請河東府定配罪人李克生依律處斷。上曰。不允。以上出擧條謙彬所啓。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。上曰。不允。又所啓。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。旌義縣荐棘罪人尹泰淵。本以兇猾之性素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢之置法後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。又所啓。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。今番應元父子之凶疏逆節。實是亘萬古所無之極賊。而原其根本。則卽權正忱之日記也。雖未知所記如何。而其弟正欽。狼藉傳播於其兄身故之後。致有此叵測不道之疏。況其酬酢和應之說。旣發於道顯之招。則其在鞫體。不可不嚴覈得情。請權正欽。亟令王府。拿鞫嚴問。上曰。不允。又所啓。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。拿鞫嚴問。上曰。不允。以上出擧條在學所懷金龜柱罔赦之罪。已悉於兩司之啓。而此實國人之所齊憤者也。殿下所以靳允者。特出於不欲貽慼之聖意。而若使龜柱。少體東朝命令不出宮闈之盛德。則豈敢至於宣播內言。眩惑天聽乎。此非但先大王與殿下之罪人。實是東朝之罪人也。究其負犯。旣無一分可恕之道。殿下亦已燭悉。而徒以私恩爲拘。則是王法可以屈。公議可以遏也。豈有是理哉。亟加聖思。快從臺臣之請。是臣區區之望也。上曰。予非惜金龜柱。不欲貽慼於慈殿故也。出擧條命退。諸臣以次退出。